BRŪKŠNIO IR BRŪKŠNELIO RAŠYMAS
	BRŪKŠNELIS (-)
Pagrindinė brūkšnelio funkcija – sujungiamoji, jis dedamas tarp tokių žodžių ar rašto ženklų, kurie jungiami į visumą ir paprastai reiškia vieną dalyką. Brūkšnelis visada rašomas iš abiejų jo pusių nepaliekant tarpų.

	Brūkšnelis rašomas tarp dviejų pavardžių, kuriomis įvardijamas vienas asmuo
	Julija Beniuševičiūtė-Žymantienė, Salomėja Bačinskaitė-Bučienė, Viktorija Daujotytė-Pakerienė

	Brūkšnelis rašomas pavardės ir slapyvardžio ar pravardės 
	Jonas Mačiulis-Maironis, Gabrielė Petkevičaitė-Bitė, Vincas Mykolaitis-Putinas

	Brūkšnelis rašomas tarp dviejų (kartais ir daugiau) sintaksiškai lygiaverčių žodžių, nusakančių vieno daikto, reiškinio ar vienos ypatybės pavadinimą
	Lopšelis-darželis, paskaita-koncertas, pasitarimas-seminaras, namas-muziejus, mokslinė-metodinė konferencija, politinė-teisinė aplinka, techninis-ekonominis rodiklis

	Brūkšnelis vartojamas, kai kalbama apie sugretintas pareigas 
	Vertėjas-referentas, šaltkalvis-vairuotojas, kasininkas-kontrolierius

	Brūkšnelis rašomas trumpinant žodžius, kai rašoma pirmoji žodžio raidė ir paskutinis skiemuo 
	B-ka (biblioteka), m-kla (mokykla), b-vė (bendrovė)

	Brūkšnelis rašomas po arabiškų skaitmenų pridedant skaitvardžio galūnes  
	1-as, 1-o, 2-as

	Brūkšnelis rašomas tarp skaitmenų nurodant datą 
	2026-05-04

	Brūkšnelis rašomas nurodant pašto kodą, jei rašomas valstybės kodas 
	LT-01100

	Brūkšnelis rašomas tarp adreso elementų, žyminčių namo ir buto numerius 
	Saulės pr. 1-3; Rožių al. 10-10; Vasario 16-osios g. 28A-5; Visorių Sodų 2-oji g. 18-2

	Brūkšnelis rašomas tarp įvairius numerius žyminčių skaitmenų ar raidžių grupių 
	Sprendimas Nr. T-230; įsakymas Nr. VT-20; identifikacinis kodas 2016-22222; unikalus numeris 1111-0001-2022

	BRŪKŠNYS (–)
Brūkšnys gali būti vartojamas kaip skyrybos ženklas (jo vartojimas reglamentuojamas Lietuvių kalbos skyrybos taisyklėse) ir kaip rašybos ženklas, kurio paskirtis žymėti tam tikras objektų ar reiškinių apimties ribas. Rašybos tikslams vartojamas brūkšnys dažniausiai rašomas be tarpų, nors kaip skyrybos ženklas visada rašomas su tarpais

	Apimties brūkšnys rašomas tarp dviejų ar daugiau skaitmenų ir žodžių, žyminčių pradinę ir galinę laiko, kiekio, eilės, vietos ir pan. ribas 
	1918–1940 m. 
1000–1500 pirkėjų
15–20 proc. 
80–90 km per valandą
Sausio–kovo mėnesiais

	Apimties brūkšnys rašomas tarp geografinių, topografinių objektų vardų nusakant autobusų, traukinių maršrutus, rašant kelių, magistralių pavadinimus
	Traukinys Ignalina–Vilnius; autobuso maršrutas Ignalina–Vidiškės–Naujasis Daugėliškis; kelyje A10 Panevėžys–Pasvalys–Ryga

	Apimties brūkšnys rašomas tarp dviejų veiksmažodinių daiktavardžių ar veiksmažodžio formų, reiškiančių dvišalius santykius
	Pirkimo–pardavimo sutartis, dokumentų perdavimo–priėmimo aktas 

	Tarpų palikimas abipus brūkšnio klaida nelaikomas, ypač siekiant išvengti grafinių nesklandumų, kai apimties brūkšnys dedamas tarp skirtingų ženklų
	2025 m. IV ketvirtis – 2026 m. II ketvirtis; projekto trukmė 2025 m. spalio 1 d. – 2026 m. liepos 31 d.; 2023–2024 – 2024–2025 mokslo metų rezultatai


Brūkšnys rašomas spaudžiant klavišą Alt ir tuo pat metu surenkant skaitmeninį kodą 0150. 
